Det kan meget vel ende med, at servicen bliver forringet over for borgerne på beredskabsområdet. En rapport, som revisionsfirmaet Deloitte har lavet for forsvarsministeriet, viser, at der kan skæres op mod en fjerdedel i midlerne til beredskabet uden en dårligere service. En konklusion der er helt uholdbar, hvis man spørger beredskabet. - Jeg er bekymret for, at det går ud over borgerne, hvis man ikke opretholder det nære beredskab, siger beredskabschef i Aalborg Jørgen Pedersen. Netop nu afholdes Nordeuropas største beredskabsmesse i Aalborg Kongres og Kulturcenter - og her er et af de varme emner netop diskussionen om fremtidens beredskab. - Der er ingen tvivl om, at vi selvfølgelig nok kan spare noget, men det holder ikke vand at tro man kan spare op mod en fjerdedel og holde den samme service, forklarer beredskabschefen. Resten af ugen skal beredskabschefer og politikere diskutere fremtiden i Aalborg Kongres og Kulturcenter.
Cheferne for beredskaberne frygter forringet service, hvis politikerne skærer budgettet ned med en fjerdedel.